Izvor: N1

Domagoj Zovak, satiričar i urednik News Bar Prime Timea, satirične emisije koja se emitira i na N1 televiziji dobio je prijetnje smrću, putem Facebooka, u kolovozu ove godine. Danas je obaviješten da je policija pronašla muškarca koji mu je prijetio.

Riječ je o Splićaninu, kaže Zovak za N1. Do njega su došli preko IP adrese koju su dobili od Facebooka, društvene mreže putem koje je muškarac Zovku uputio prijetnje.

Muškarac je, kaže nam Zovak, priznao prijetnje, rekao je da mu je žao, ali je i dodao da je iznenađen što su ga našli. Splićaninu zbog prijetnji slijedi kaznena prijava.

'Ja sam oduševljen, policija je svoj posao odradila vrhunski. Lijepo je da izjava koju čujemo gotovo na dnevnoj bazi - neka institucije rade svoj posao - nekad nije samo flosklula. Svaka čast institucijama, zaštitili su me', rekao nam je Zovak.

Podsjetimo, nakon kolovoške epizode epizode Prime Timea, koja se bavila obljetnicom "Oluje", Zovku je putem Facebooka poručeno: "I ti ćeš dobiti u potiljak, kunem se".

Zovak je s istog profila i prije dobivao poruke, no uglavnom se radilo o uvredama. Ovaj put je riječ o prijetnji smrću. Zovak je odmah cijeli slučaj prijavio policiji.

"Sjajno je što smo toliko napredovali kao društvo da je normalno kad na televiziji vidiš nešto što ti se ne sviđa da se jednostavno, umjesto daljinskog upravljača, ljudi odluče za prijetnju smrću autoru emisije. Trebalo je dogurati do ovoga. Ali, malo branitelji koji otkazuju koncerte nepoćudnim pjevačima, pa DORH koji ne goni one koji prijete jer su bili pijani i jer su branitelji, pa predsjednica koja kaže da su prijetnje samo izraz nezadovoljstva i u konačnici dođemo do ovako olakog razbacivanja s prijetnjama smrću. Ja sam to sad prijavio. Kao Vojko Vrućina “reka san NE MOŽE', rekao je tada Zovak za N1.